## Uredba o izmjenama i dopunama Uredbe o unutarnjem ustrojstvu Ministarstva poljoprivrede, šumarstva i vodnoga gospodarstva

### NN 127/2007 (12.12.2007.), Uredba o izmjenama i dopunama Uredbe o unutarnjem ustrojstvu Ministarstva poljoprivrede, šumarstva i vodnoga gospodarstva

# VLADA REPUBLIKE HRVATSKE

**3628**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001, 199/2003 i
79/2007) Vlada Republike Hrvatske je na sjednici održanoj 7. prosinca 2007.
godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA POLJOPRIVREDE, ŠUMARSTVA I VODNOGA GOSPODARSTVA

Članak 1.

U Uredbi o unutarnjem ustrojstvu Ministarstva poljoprivrede, šumarstva i vodnog
gospodarstva (»Narodne novine«, broj 51/2006), u članku 3. točka 2. mijenja se i
glasi:
»2. Samostalna služba za unutarnju reviziju«

Članak 2.

Naslov iznad članka 5. i članak 5. mijenja se i glasi:

»2. SAMOSTALNA SLUŽBA ZA UNUTARNJU REVIZIJU

Samostalna služba za unutarnju reviziju provodi unutarnju reviziju za cjelokupno
Ministarstvo, daje stručna mišljenja i ima savjetodavnu ulogu u cilju
poboljšanja poslovanja Ministarstva; procjenjuje sustave, procese i sustav
unutarnjih kontrola na temelju upravljanja rizicima; provodi unutarnje revizije
u skladu s najboljom strukovnom praksom i standardima unutarnje revizije i
kodeksom strukovne etike unutarnjih revizora; testira, analizira i ocjenjuje sve
poslovne funkcije iz nadležnosti Ministarstva; provodi reviziju zakonitosti,
reviziju procesa izrade financijskih izvješća, upravljačku reviziju te reviziju
ekonomičnosti, učinkovitosti i djelotvornosti poslovanja Ministarstva;
procjenjuje informacijske sustave, procese i sustav unutarnjih kontrola na
temelju upravljanja rizicima; testira, analizira i ocjenjuje poslovne funkcije
iz nadležnosti Ministarstva koje se odnose na upravljanje i razvoj
informacijskih sustava, praćenja rada i sigurnosti informacijskih sustava;
provodi pojedinačne unutarnje revizije i daje preporuke ministru u svrhu
postizanja veće učinkovitosti i djelotvornosti informacijskih sustava; revidira
aktivnosti vezane uz financijske aplikacije, nefinancijske aplikacije, računalne
resurse i upravljanje tim resursima, razvoj i implementaciju informacijskih
sustava, oblikovanje kontrola u aplikacijama u razvoju; obavlja revizije
korištenja sredstava Europske unije u skladu s međunarodno prihvaćenim
revizijskim standardima i kodeksom strukovne etike unutarnjih revizora;
procjenjuje pripremu i provedbu projekata financiranih/sufinanciranih iz
predpristupnih programa Europske unije; procjenjuje točnost i pouzdanost
financijskih transakcija vezanih za korištenje financijskih sredstava Europske
unije programa; utvrđuje razinu usuglašenosti s važećim zakonima i propisima u
zemlji te procedurama koje zahtjeva Europska unija; provodi pojedinačne
unutarnje revizije i daje preporuke Ministru u svrhu zaštite financijskih
interesa Europske unije, te postizanja veće učinkovitosti i djelotvornosti
sustava; izrađuje strateške i godišnje planove rada unutarnje revizije na kojima
se temelji obavljanje unutarnjih revizija i ostale aktivnosti službe; izrađuje
planove pojedinačne revizije, obavlja posebne revizije na zahtjev ministra ili
prema potrebi; izrađuje izvješća o obavljenoj unutarnjoj reviziji koja podnosi
ministru; prati provedbu preporuka navedenih u izvješćima iz prethodno
obavljenih revizija; izrađuje periodična i godišnja izvješća o radu Službe i
dostavlja ih ministru; surađuje s Središnjom harmonizacijskom jedinicom
Ministarstva financija, što uključuje i obvezu dostave strateških i godišnjih
planova, te godišnjeg izvješća; vrši konzultacije sa drugim ustrojstvenim
jedinicama Ministarstva u cilju određivanja ciljeva razvoja i jačanja operativne
efikasnosti; surađuje sa jedinicama za unutarnju reviziju drugih Ministarstava i
institucija; predlaže i prati stalnu edukaciju unutarnjih revizora u skladu s
Međunarodnim standardima unutarnje revizije; procjenjuje praćenje provedbe
preporuka Državnog ureda za reviziju.
Za obavljanje poslova iz djelokruga Samostalne službe ustrojavaju se sljedeći
odjeli:
2.1. Odjel za revizije poslovnih sustava
2.2. Odjel za revizije informacijskih sustava i predpristupnih programa Europske
unije«

Članak 3.

Iza članka 5. dodaju se novi naslovi iznad članaka i članci 5.a i 5.b koji
glase:

*»2.1. Odjel za revizije poslovnih sustava*
*Članak 5.a*

Odjel za revizije poslovnih sustava obavlja poslove revizije na razini
Ministarstva, daje stručna mišljenja i ima savjetodavnu ulogu u cilju
poboljšanja poslovanja Ministarstva; procjenjuje poslovne sustave, procese i
sustav unutarnjih kontrola na temelju upravljanja rizicima; provodi revizije
zakonitosti, revizije procesa izrade financijskih izvješća, upravljačke
revizije, te revizije ekonomičnosti, učinkovitosti i djelotvornosti cjelokupnog
poslovanja Ministarstva; provodi unutarnje revizije u skladu s najboljom
strukovnom praksom i standardima unutarnje revizije i kodeksom strukovne etike
unutarnjih revizora; sudjeluje u izradi strateških i godišnjih planova i
godišnjeg izvješća Samostalne službe; na osnovu strateških i godišnjih planova
izrađuje planove pojedinačnih revizija; utvrđuje i evidentira poslovne sustave,
procjenjuje kontrole, testira sustav unutarnjih kontrola, ocjenjuje revizijske
nalaze, daje preporuke za poboljšanje sustava; izrađuje izvješća o obavljenoj
pojedinačnoj reviziji koju podnosi ministru; obavlja posebne revizije na zahtjev
ministra; prati provedbu preporuka navedenih u izvješćima iz prethodno
obavljenih revizija; vrši konzultacije s drugim ustrojstvenim jedinicama
Ministarstva u cilju određivanja ciljeva razvoja i jačanja operativne
efikasnosti za provedbu poslova iz djelokruga odjela; potiče stručnu suradnju sa
drugim odjelom unutar službe kao i Središnjom harmonizacijskom jedinicom
Ministarstva financija; sudjeluje u predlaganju i praćenju stalne edukacije
unutarnjih revizora u skladu s Međunarodnim standardima unutarnje revizije;
sudjeluje u procjeni praćenja provedbe preporuka Državnog ureda za reviziju.

*2.2. Odjel za revizije informacijskih sustava i predpristupnih programa Europske
unije

Članak 5.b*

Odjel za revizije informacijskih sustava i predpristupnih programa Europske
unije daje stručna mišljenja i ima savjetodavnu ulogu u cilju poboljšanja
poslovanja Ministarstva; procjenjuje informacijske sustave, evaluira sigurnost
informacijskih sustava korištenih unutar Ministarstva, revidira adekvatnost i
integritet pohranjenih podataka i informacija uzevši pritom u obzir prirodu i
okvir aktivnosti; analizira, procjenjuje i testira aktivne informacijske
sustave, računalne operacije i kapacitete, informacijske sustave u razvoju,
kontrolu pristupa i sadržaj datoteka; revidira aktivnosti vezane uz financijske
aplikacije, nefinancijske aplikacije, računalne resurse i upravljanje tim
resursima, razvoj i implementaciju informacijskih sustava, oblikovanje kontrola
u aplikacijama u razvoju; provodi unutarnje revizije informacijskih sustava u
skladu s najboljom strukovnom praksom i standardima unutarnje revizije i
kodeksom strukovne etike unutarnjih revizora; testira, analizira i ocjenjuje
poslovne funkcije iz nadležnosti Ministarstva, koje se odnose na upravljanje i
razvoj informacijskih sustava, praćenja rada i sigurnosti; obavlja revizije
korištenja sredstava Europske unije u skladu s međunarodno prihvaćenim
revizijskim standardima i kodeksom strukovne etike unutarnjih revizora;
procjenjuje pripremu i provedbu projekata financiranih/sufinanciranih iz
predpristupnih programa Europske unije; procjenjuje točnost i pouzdanost
financijskih transakcija vezanih za korištenje financijskih sredstava Europske
unije programa; utvrđuje razinu usuglašenosti s važećim zakonima i propisima u
zemlji, te procedurama koje zahtjeva Europska unija; provodi pojedinačne
unutarnje revizije s naglaskom na procjenu sustava kontrola odnosno njihovog
ustrojavanja i razvoja, ustrojavanja organizacijskih oblika i tijela unutar
ministarstva čiji je zadatak programiranje, zaprimanje, raspodjela i namjensko
trošenje predpristupnih sredstava Europske unije, te daje preporuke ministru u
svrhu zaštite financijskih interesa Europske unije, te postizanja veće
učinkovitosti i djelotvornosti sustava; sudjeluje u izradi strateških i
operativnih planove revizije i godišnjeg izvješća Samostalne službe, obavlja
posebne revizije na zahtjev ministra; izrađuje izvješća o obavljenoj unutarnjoj
reviziji koja podnosi ministru; izrađuje periodična i godišnja izvješća u skladu
s važećim propisima i prema zahtjevima Europske unije; prati provedbu preporuka
navedenih u izvješćima iz prethodno obavljenih revizija; vrši konzultacije sa
drugim ustrojstvenim jedinicama Ministarstva u cilju određivanja ciljeva razvoja
i jačanja operativne efikasnosti; za provedbu poslova iz djelokruga odjela
potiče stručnu suradnju sa drugim odjelima unutar službe kao i Središnjom
harmonizacijskom jedinicom Ministarstva financija; sudjeluje u predlaganju i
praćenju stalne edukacije unutarnjih revizora u skladu s Međunarodnim
standardima unutarnje revizije; sudjeluje u procjeni praćenja provedbe preporuka
Državnog ureda za reviziju.«

Članak 4.

Članak 6. mijenja se i glasi:
»U Tajništvu Ministarstva obavljaju se poslovi usklađivanja rada upravnih
organizacija u sastavu Ministarstva i unutarnjih ustrojstvenih jedinica, daju
upute za rad u svezi s ostvarivanjem plana rada, koordiniraju poslovi na izradi
i ostvarivanju plana rada i na temelju nacrta planova rada predlažu planovi
stručnog usavršavanja i osposobljavanja državnih službenika, poduzimaju mjere za
osiguranje učinkovitosti u radu, izrađuju se izvješća o ostvarivanju plana rada,
te o drugim pitanjima u svezi s radom i ustrojstvom.
U Tajništvu se usklađuje rad na izradi nacrta zakona i drugih propisa iz
djelokruga Ministarstva i koordinira pravne poslove.
U Tajništvu se obavljaju kadrovski, poslovi javnih nabava i ograničenih
prikupljanja ponuda, izrade godišnjeg plana nabava i evidencije godišnjih
nabava, nadziru se i koordiniraju poslovi obrambenih mjera, obavljaju se pomoćni
i tehnički poslovi, skrbi o urednom i pravilnom korištenju imovine i sredstava
za rad, kao i opremanju prostora Ministarstva, koordinacija općih poslova i
poslovi financijskog upravljanja i kontrole.
U Tajništvu se obavljaju i poslovi u svezi s izradom financijskog plana u skladu
s naputcima ministra, te prati ostvarivanje donesenog financijskog plana,
pribavljaju izvješća i provodi nadzor nad namjenskim trošenjem sredstava, vodi
knjigovodstvena evidencija, obavljaju računovodstveni i drugi poslovi sukladno
posebnim propisima.
U Tajništvu se ustrojavaju sljedeće ustrojstvene jedinice:
3.1. Pravna služba,
3.2. Služba za razvoj i upravljanje kadrovima,
3.3. Služba za financijsko-planske i računovodstvene poslove,
3.4. Odjel za koordinaciju općih poslova,
3.5. Odjel za financijsko upravljanje i kontrole.«

Članak 5.

U članku 17. stavku 3. riječi: »obavlja stručne i tehničke poslove koji se
odnose na pisarnicu, pismohranu, dostavu, ekonomat, fotokopiranje, organizaciju
rada internog caffea ministarstva, korištenje prometnih sredstava za potrebe
Ministarstva,« brišu se.
U članku 17. stavku 4. točka 3.2.2. Odjel za nabave, sigurnosne i pomoćne
poslove mijenja se i glasi:
»3.2.2. Odjel za nabave i sigurnosne poslove.«

Članak 6.

U članku 20. stavku 2. točka 3.2.1.1.1.2. Odjeljak pisarnice i arhive mijenja se
i glasi:
»3.2.1.1.1.2. Odjeljak za vođenje osobnog očevidnika.«

Članak 7.

Naslov iznad članka 22. i članak 22. mijenja se i glasi:
»3.2.1.1.1.2. Odjeljak za vođenje osobnog očevidnika
Odjeljak za vođenje osobnog očevidnika vodi, kontrolira, ažurira i daje izvješća
iz osobnog očevidnika, obavlja administrativne poslove ostvarivanja prava na
zdravstveno i mirovinsko osiguranje državnih službenika, obavlja poslove u svezi
Plana godišnjih odmora i rješenja o godišnjim odmorima, izrađuje rješenja po
Kolektivnom ugovoru.«

Članak 8.

U naslovu iznad članka 25. i članku 25. riječi »pomoćne poslove« brišu se.

Članak 9.

Naslov iznad članka 31. i članak 31. mijenja se i glasi:

»3.2.2.2. Odsjek za sigurnosne poslove

Odsjek za sigurnosne poslove obavlja poslove obrane, sigurnosti i zaštite,
izrađuje planove obrane i evakuacije, obavlja poslove u svezi sa zaštitom na
radu i protupožarnom zaštitom i obavlja poslove u svezi s provedbom zakona i
podzakonskih akata iz područja obrane, sigurnosti i zaštite.«

Članak 10.

Naslovi iznad članaka i članci 32. do 35. brišu se.

Članak 11.

Iza članka 48. dodaju se naslovi iznad članaka i članci 48.a do 48.n koji glase:

»3.4. ODJEL ZA KOORDINACIJU OPĆIH POSLOVA

*Članak 48.a*

Odjel za koordinaciju općih poslova obavlja administrativne poslove vezane za
primitak, otpremu, dostavu pošte, raspoređivanje akata, arhiviranje i čuvanje
registraturne građe koja nastaje radom Ministarstva, te obavlja stručne i
tehničke poslove koji se odnose na održavanje voznog parka i servis službenih
automobila, kao i ostale pomoćno-tehničke poslove.
Za obavljanje poslova iz djelokruga Odjela ustrojavaju se sljedeći odsjeci:
3.4.3.1. Odsjek pisarnice,
3.4.3.2. Odsjek za vozni park i pomoćne poslove,
3.4.3.3. Odsjek za koordinaciju, Područni ured Osijek,
3.4.3.4. Odsjek za koordinaciju, Područni ured Split,
3.4.3.5. Odsjek za koordinaciju, Područni ured Zagreb,
3.4.3.6. Odsjek za koordinaciju, Grad Zagreb,
3.4.3.7. Odsjek za koordinaciju, Zagrebačka županija,
3.4.3.8. Odsjek za koordinaciju, Krapinsko-zagorska županija,
3.4.3.9. Odsjek za koordinaciju, Sisačko-moslavačka županija,
3.4.3.10. Odsjek za koordinaciju, Karlovačka županija,
3.4.3.11. Odsjek za koordinaciju, Varaždinska županija,
3.4.3.12. Odsjek za koordinaciju, Koprivničko-križevačka županija,
3.4.3.13. Odsjek za koordinaciju, Bjelovarsko-bilogorska županija,
3.4.3.14. Odsjek za koordinaciju, Primorsko-goranska županija,
3.4.3.15. Odsjek za koordinaciju, Ličko-senjska županija,
3.4.3.16. Odsjek za koordinaciju, Virovitičko-podravska županija,
3.4.3.17. Odsjek za koordinaciju, Požeško-slavonska županija,
3.4.3.18. Odsjek za koordinaciju, Brodsko-posavska županija,
3.4.3.19. Odsjek za koordinaciju, Zadarska županija,
3.4.3.20. Odsjek za koordinaciju, Šibensko-kninska županija,
3.4.3.21. Odsjek za koordinaciju, Vukovarsko-srijemska županija,
3.4.3.22. Odsjek za koordinaciju, Istarska županija,
3.4.3.23. Odsjek za koordinaciju, Dubrovačko-neretvanska županija,
3.4.3.24. Odsjek za koordinaciju, Međimurska županija.

*3.4.3.1. Odsjek pisarnice

Članak 48. b*

Odsjek pisarnice obavlja poslove vezane za prijam i dostavu pošte,
raspoređivanje akata, otpremu, arhiviranje pismena, urudžbiranje spisa, poslove
administrativno-tehničke obrade predmeta, upisivanje predmeta za otpremu, bavi
se čuvanjem registraturne građe koja nastaje radom Ministarstva, te poslovima
razvođenja i ulaganja predmeta po arhivskim zakonima, ažurno vođenje arhivske
knjige, također obavlja poslove vanjske i unutarnje dostave pošte po
organizacijskim jedinicama.
Za obavljanje poslova iz djelokruga Odsjeka ustrojavaju se sljedeći pododsjeci:
3.4.3.1.1. Pododsjek urudžbiranja,
3.4.3.1.2. Pododsjek arhive.

3.4.3.1.1. Pododsjek urudžbiranja

*Članak 48. c*

Pododsjek obavlja poslove vezane za prijam i dostavu pošte, raspoređivanje
akata, otpremu, arhiviranje pismena, urudžbiranje spisa, poslove
administrativno-tehničke obrade predmeta, upisivanje predmeta za otpremu.
Za obavljanje poslova iz djelokruga Pododsjeka ustrojavaju se sljedeći odjeljci:
3.4.3.1.1.1. Odjeljak pisarnice – Ulica grada Vukovara 78 i 220,
3.4.3.1.1.2. Odjeljak pisarnice – Miramarska 24
3.4.3.1.1.3. Odjeljak pisarnice – Ulica grada Vukovara 269d.

3.4.3.1.1.1. Odjeljak pisarnice – Ulica grada Vukovara 78 i 220

*Članak 48. d*

Odjeljak pisarnice obavlja poslove vezane za prijam i dostavu pošte,
raspoređivanje akata, otpremu, arhiviranje pismena, urudžbiranje spisa, poslove
administrativno-tehničke obrade predmeta, upisivanje predmeta za otpremu.

3.4.3.1.1.2. Odjeljak pisarnice – Miramarska 24

*Članak 48. e*

Odjeljak pisarnice obavlja poslove vezane za prijam i dostavu pošte,
raspoređivanje akata, otpremu, arhiviranje pismena, urudžbiranje spisa, poslove
administrativno-tehničke obrade predmeta, upisivanje predmeta za otpremu.

3.4.3.1.1.3. Odjeljak pisarnice – Ulica grada Vukovara 269d

*Članak 48. f*

Odjeljak pisarnice obavlja poslove vezane za prijam i dostavu pošte,
raspoređivanje akata, otpremu, arhiviranje pismena, urudžbiranje spisa, poslove
administrativno-tehničke obrade predmeta, upisivanje predmeta za otpremu.

3.4.3.1.2. Pododsjek arhive

*Članak 48. g*

Pododsjek arhive bavi se čuvanjem registraturne građe koja nastaje radom
Ministarstva, te poslovima razvođenja i ulaganja predmeta po arhivskim zakonima,
ažurno vođenje arhivske knjige.

*3.4.2.3. Odsjek za vozni park i pomoćne poslove

Članak 48. h*

Odsjek za vozni park i pomoćne poslove obavlja poslove održavanja voznog parka i
servis službenih automobila, brine se o ugostiteljskom servisu i usluzi prilikom
održavanja stručnih i radnih skupova u prostorijama Ministarstva, o pravilnom
korištenju reprezentacije te organizira rad internog caffea.
Za obavljanje poslova iz djelokruga Odsjeka ustrojavaju se sljedeći pododsjeci:
3.4.2.3.1. Pododsjek za vozni park,
3.4.2.3.2. Pododsjek za pomoćne poslove.

3.4.2.3.1. Pododsjek za vozni park

*Članak 48. i*

Pododsjek za vozni park obavlja poslove održavanja voznog parka i vodi brigu o
održavanju službenih automobila.

3.4.2.3.2. Pododsjek za pomoćne poslove

*Članak 48. j*

Pododsjek brine o ugostiteljskom servisu i usluzi prilikom održavanja stručnih i
radnih skupova u prostorijama Ministarstva, o pravilnom korištenju
reprezentacije te organizira rad internog caffea, također se brine o
fotokopiraoni.
Za obavljanje poslova iz djelokruga Pododsjeka ustrojavaju se sljedeći odjeljci:
3.4.2.3.2.1. Odjeljak internog caffea,
3.4.2.3.2.2. Odjeljak ekonomata i fotokopiraone

3.4.2.3.2.1. Odjeljak internog caffea

*Članak 48. k*

Odjeljak internog caffea brine se o ugostiteljskom servisu i usluzi prilikom
održavanja stručnih i radnih skupova u prostorijama Ministarstva, o pravilnom
korištenju reprezentacije te organizira rad internog caffea.

3.4.2.3.2.2. Odjeljak ekonomata i fotokopiraone

*Članak 48. l*

Odjeljak ekonomata i fotokopiraone vodi poslove izdavanja uredskog materijala,
umnožava stručne materijale za potrebe Ministarstva i vodi brigu o ispravnosti
fotokopirnih aparata.

*3.4.3.3. do 3.4.3.24. Odsjeci za koordinaciju

Članak 48. m*

Odsjeci za koordinaciju po županijama obavljaju koordinaciju, organiziranje
administrativnih i pomoćno-tehničkih poslova za potrebe ustrojstvenih jedinica
Ministarstva na području županija.

3. 5. ODJEL ZA FINANCIJSKO UPRAVLJANJE I KONTROLE

*Članak 48. n*

Odjel za financijsko upravljanje i kontrole koordinira uspostavljanje i razvoj
metodologija financijskog upravljanja i sustava unutarnjih kontrola u
Ministarstvu; sudjeluje i pomaže rukovodećim službenicima ustrojstvenih jedinica
Ministarstva u opisu i popisu poslovnih procesa, uspostavljanju i razvoju
procedura i postupaka u svezi s pripremom, obradom, tijekom i pohranom
financijskih i drugih dokumenata u poslovanju Ministarstva; usmjeren je na
uspostavljanje unutarnjih kontrola i analizi rizika u Ministarstvu u dijelu
praćenja prihoda i primitaka, izvršavanju rashoda i materijalnih sredstava,
postupaka javne nabave i upravljanja projektima u cilju izvršavanja poslova iz
djelokruga rada Ministarstva; sudjeluje u izradi izvješća o uspostavi i
funkcioniranju sustava financijskog upravljanja i kontrola; obavlja poslove
prethodne kontrole za poslovne procese ili transakcije koje su izložene većem
riziku ili su s obzirom na financijska sredstva značajnija za Ministarstvo;
surađuje s Upravom za harmonizaciju unutarnje revizije i financijske kontrole
Ministarstva financija, dostavlja pisana izvješća i drugu potrebnu
dokumentaciju.«

Članak 12.

Tablica s okvirnim brojem državnih službenika i namještenika iz članka 214.
stavka 2. Uredbe, zamjenjuje se novom tablicom s okvirnim brojem državnih
službenika i namještenika potrebnih za obavljanje poslova iz djelokruga
ministarstva, koja postaje sastavni dio Uredbe, a ne objavljuje se u »Narodnim
novinama«.

Članak 13.

Ministar poljoprivrede, šumarstva i vodnog gospodarstva uskladit će Pravilnik o
unutarnjem redu Ministarstva poljoprivrede, šumarstva i vodnog gospodarstva s
odredbama ove Uredbe, u roku od 30 dana od njenog stupanja na snagu.

Članak 14.

Ova Uredba stupa na snagu osmog dana od dana objave u »Narodnim novinama«.

Klasa: 023-03/07-01/25
Urbroj: 5030116-07-1
Zagreb, 7. prosinca 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 127/2007-3628
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)